Resolució 98/2018, de 4 de maig
Administració: Ajuntament de Gavà
Diversa informació relacionada amb determinats conceptes del pressupost municipal.
Els grups municipals no tenen personalitat jurídica pròpia i diferenciada de l'Ajuntament, ni són subjectes obligats a atendre directament les sol·licituds o les reclamacions en matèria del dret d'accés a la informació pública, d'acord amb l'article 3 LTAIPBG.
Hi ha una discrepància indeguda entre el destinatari de la sol·licitud d'accés (l'Ajuntament) i el de les reclamacions que ara es resolen (els grups municipals del Partit Socialista i del Partit Popular, respectivament), que comportaria la seva inadmissibilitat a tràmit ja que és requisit per a iniciar aquest procediment de reclamació que el subjecte obligat hagi tingut l'ocasió, prèviament, de considerar i resoldre la sol·licitud d'accés a informació pública per a que aquesta Comissió pugui revisar la seva decisió.
La sol·licitud d'informació que es reclama ja ha estat prèviament objecte de la Reclamació 56/2018 contra l'Ajuntament -encara en tràmit- i el seu objecte és idèntic i repetitiu d'aquella reclamació.
Per tot això, les reclamacions 99/2018 i 100/2018 són inadmissibles a tràmit.
Reclamació contra grup municipal.
Número d'expedient de la Reclamació: 99/2018 i 100/2018 (acumulades)
Aquesta identitat substancial es produeix clarament en el cas de les Reclamacions objecte de Resolució, ja que hi ha una identitat de parts, d'objecte i un mateix sentit de resolució.
D'acord amb això, en aplicació dels principis d'economia i simplicitat que han de presidir l'activitat administrativa, i vist que de l'acumulació no se'n deriva perjudici per a les parts ni per a l'interès general, resulta oportú i ajustat a Dret l'acumulació de les reclamacions 99/2018 i 100/2018.
Les reclamacions 99/2018 i 100/2018 es presenten contra dos grups municipals, però en relació amb una mateixa i única sol·licitud d'accés adreçada inicialment a l'Ajuntament de Gavà, i que ja ha estat objecte per part de la mateixa persona de la Reclamació 56/2018, pendent de resoldre per part d'aquesta Comissió.
Hi ha, per tant una discrepància indeguda entre el destinatari de la sol·licitud d'accés (l'Ajuntament) i el de les reclamacions que ara es resolen (els grups municipals del Partit Socialista i del Partit Popular, respectivament) que comportaria la seva inadmissibilitat a tràmit, ja que és requisit per a iniciar aquest procediment de reclamació que el subjecte obligat hagi tingut l'ocasió, prèviament, de considerar i resoldre la sol·licitud d'accés a informació pública per a que aquesta Comissió pugui revisar la seva decisió.
Hi ha també un altre factor, la duplicitat de reclamacions contra una mateixa sol·licitud, que faria igualment inadmissibles les reclamacions per repetitives.
Efectivament, i d'acord amb la concreció i esmena feta per la mateixa persona reclamant, l'objecte de la Reclamació 56/2018 -actualment en tràmit- és idèntic (la sol·licitud d'accés a l'Ajuntament amb número de registre 646) al de les Reclamacions 99/2018 i 100/2018 que ara es resolen, per la qual cosa aquestes darreres s'han de considerar repetitives de la primera quant al seu objecte i pretensió: l'obtenció d'informació comptable dels grups municipals Socialista i Popular.
La persona reclamant n'és conscient i tanmateix, sense desistir de la Reclamació 56/2018 que s'està tramitant contra l'Ajuntament i que per disposició de la GAIP s'ha traslladat als grups municipals Socialista i del Partit Popular, presenta aquestes dues noves reclamacions repetitives amb la pretensió que sigui el grup municipal i no l'Ajuntament qui les respongui, expressant que entén que els correspon a ells i no a l'Ajuntament fer-ho.
Però el cert és que els grups municipals no tenen personalitat jurídica pròpia i diferenciada de l'Ajuntament, ni són subjectes obligats a atendre directament les sol·licituds o les reclamacions en matèria del dret d'accés a la informació pública, d'acord amb l'article 3 LTAIPBG.
Per tant, els grups municipals no tenen legitimitat passiva per ser destinataris de sol·licituds o reclamacions en matèria de dret d'accés, sinó que correspon a l'Ajuntament atendre-les.
Per tot l'exposat, considerant la manca de legitimitat passiva dels grups municipals així com la manca de sol·licitud prèvia adreçada al mateix destinatari de les reclamacions i el fet que la sol·licitud d'informació que es reclama ja ha estat prèviament objecte de la Reclamació 56/2018 contra l'Ajuntament, encara en tràmit, i que el seu objecte és idèntic i repetitiu d'aquella reclamació, les reclamacions 99/2018 i 100/2018 són inadmissibles a tràmit.
Sobre la base dels antecedents i fonaments jurídics exposats, el Ple de la GAIP, en la sessió de 4 de maig de 2018, resol per unanimitat: